DA Den Europæiske Unions Tidende CE 78/807

(2004/C 78 E/0856)

SKRIFTLIG FORESPØRGSEL E-3373/03

af Alexander de Roo (Verts/ALE) til Kommissionen

(14. november 2003)

Om: September-oversvømmelserne på Malta, navnlig Qormi

Den 15. og 18. september 2003 oplevede Malta nogle af de værste oversvømmelser i øens historie. En af de hårdest ramte byer var Qormi og specielt beboerne i Q009-kvarteret.

Dette kvarter ligger i en skrøbelig farezone. Den maltetiske regering bestilte i 1997 en regnvandsplan for området. Planens første fase blev afsluttet i slutningen af 1998 under ledelse af arkitekt Robert Musumeci. Planens anden fase blev aldrig påbegyndt, selv om byrådet i Qormi i november 2001 sendte en skrivelse til den kompetente minister, hvori dennes opmærksomhed henledtes på, at beboerne i Qormi ville være udsat for oversvømmelsesfare, hvis fase 2 ikke blev gennemført.

Risikoen for oversvømmelser i Qormi-området blev yderligere bekræftet med kort nr. 70 i lokalplanen for det centrale Malta fra juni 2002 fra den maltetiske miljø- og planlægningsmyndighed »Malta Environment and Planning Authority« (ΜΕΡΑ).

Desværre tog regeringen ikke notits af disse advarsler.

Kan Kommissionen i betragtning af, at den maltetiske regering har anmodet Kommissionen om støtte fra Solidaritetsfonden til udbedring af skaderne fra oversvømmelserne den 15. og 18. september 2003, sikre, at byrådet i Qormi får del i støtten fra Solidaritetsfonden, således at denne kan komme beboerne i Qormi til gode?

Er Kommissionen klar over, at den samme situation gør sig gældende for andre dele af Malta såsom Birkirkara-Msida, Mosta-Burmarrad og Pwales, for hvilke der ikke findes nogen plan til imødegåelse af uregelmæssige, men gentagne tilfælde af pludselig stærk oversvømmelse, som fremover vil gøre anmodninger om midler fra Solidaritetsfonden til et tilbagevendende fænomen?

Svar afgivet på Kommissionens vegne af Michel Barnier

(12. januar 2004)

Den 10. november 2003 forelagde de maltesiske myndigheder Kommissionen en ansøgning om tilskud fra Solidaritetsfonden til finansiering af nødforanstaltninger som følge af katastrofen efter den voldsomme storm og oversvømmelse på Malta mellem den 15. og 17. september 2003. Kommissionen er i øjeblikket ved at gennemgå ansøgningen. Den har endnu ikke truffet beslutning om ydelse af tilskud.

Ifølge artikel 3, stk. 2, i Rådets forordning (EF) nr. af 2012/2002 af 11. november 2002 om oprettelse af Den Europæiske Unions Solidaritetsfond (1) kan der kun ydes tilskud til følgende former for nødhjælpstil-tag:

— Omgående udbedring af infrastruktur og faciliteter på energi-, vandforsynings-, spildevands-, telekommunikations-, transport-, sundheds- og undervisningsområdet.

— Midlertidig indkvartering og nødhjælp for at opfylde befolkningens umiddelbare behov.

— Omgående sikring af forebyggende infrastrukturer og foranstaltninger til umiddelbar beskyttelse af kulturarven.

— Omgående rensning af katastroferamte områder, herunder naturområder.

Mere langsigtede foranstaltninger til forebyggelse af katastrofer er ikke berettiget til tilskud fra Solidaritetsfonden. Dette udelukker ikke, at der kan ydes tilskud eller samfinansiering til forebyggende foranstaltninger gennem andre EU-finansieringskilder, hvis de pågældende udvælgelseskriterier er opfyldt.

Ydelsen af et eventuelt tilskud og specielt udvælgelsen af særskilte foranstaltninger henhører under de maltesiske myndigheder, og Kommissionen kan ikke gribe ind.

At der ikke foreligger nogen regnvandsplan, eller at der måtte være tale om lignende påståede mangler, har ingen betydning for berettigelsen til tilskud fra Solidaritetsfonden. Men modtagerlandene skal i deres endelige rapport om foranstaltningerne med tilskud fra Solidaritetsfonden give en udførlig beskrivelse af de forebyggende foranstaltninger, de har indført eller planlagt for at begrænse skaderne og for så vidt muligt at undgå en gentagelse af lignende katastrofer.

(1) EFT L 311 af 14.11.2002.